Esbjerg vil ikke forlænge kontrakten med Hans Henrik Andreasen, og derfor skilles parterne, når den nuværende aftale udløber ved årsskiftet.

Esbjerg har besluttet sig for ikke at tilbyde Hans Henrik Andreasen en kontraktforlængelse. Derfor stopper den rutinerede midtbanespiller i den vestjyske klub ved årsskiftet, hvor hans nuværende aftale udløber.

Det bekræfter Esbjerg i en pressemeddelelse.

- 36-årige Hans Henrik Andreasen har i denne sæson fået begrænset spilletid i Alka Superliga. Da der ikke er udsigt til flere minutter på banen, og hans forventninger til sin egen rolle på holdet er højere, har EfB efter grundige overvejelser besluttet ikke at tilbyde ham en forlængelse ud over den nuværende, treårige aftale, skriver klubben.

Klubbens direktør kalder det vemodigt at sige farvel til den tidligere anfører.

- Det er med vemod, vi siger farvel til HH. Han kan se tilbage på en flot karriere i EfB og har vist, hvor langt man kan nå med hårdt arbejde, dedikation og en professionel indstilling.

- Han har gennem årene været en populær – ja, nærmest kultagtig – skikkelse blandt tilhængerne og vil både på og uden for banen efterlade sig et tomrum, siger Søren Poulsen.

Hans Henrik Andreasen har fået otte kampe i denne Superliga-sæson, men ingen af disse har været fra start.